遣病
作者：元稹
朝代：唐

paragraphs: 自古誰不死，不復記其名。
今年京城內，死者老少幷。
獨孤纔四十，仕宦方榮榮。
李三三十九，登朝有清聲。
趙昌八十餘，三擁大將旌。
爲生信異異，之死同冥冥。
其家哭泣愛，一一無異情。
其類嗟歎惜，各各無重輕。
萬齡龜菌等，一死天地平。
以此方我病，我病何足驚。
借如今日死，亦足了一生。
借使到百年，不知何所成。
況我早師佛，屋宅此身形。
捨彼復就此，去留何所縈。
前身爲過跡，來世即前程。
但念行不息，豈憂無路行。
蛻骨龍不死，蛻皮蟬自鳴。
胡爲神蛻體，此道人不明。
持謝愛朋友，寄之仁弟兄。
吟此可達觀，世言何足聽。